**TÍM PRE ROZVOJ ŠKOLY**

**(správa za šk.rok 2020/2021)**

V školskom roku 2020/2021 jednotliví členovia pokračovali v činnosti, ktorú zahájili predošlý školský rok, avšak menil sa počet členov.

Tento rok Tím pre rozvoj školy tvorili: V. Totošová, M. Gužiaková, A. Šebestová, S. Pajonk, K. Ferencková, V. Lutzová, P. Hanečáková, I. Redajová, B. Šatalová.

Garantom zmeny ostala Mgr. Silvia Reľovská (riaditeľka školy).

Z dôvodu protipandemických opatrení sa v priebehu šk. roku nerealizovalo žiadne stretnutie. V júni sa podarilo stretnúť členom tímu, aby zhodnotili prácu za predošlé obdobie a nahliadli do vypracovaného akčného plánu.

Súčasťou stretnutia bolo:

*1. Vtiahnutie, dohody*

*2. Kde sme ? (reflexia)*

*3. Kde smerujeme v šk. roku 2021/2022?*

*4. Akčný plán- námety do akčného plánu*

*5. Reflexia*

Každý člen TRŠ na začiatku stretnutia opísal jedným slovom svoj pocit. Prevyšoval pojem očakávanie, ale aj obavy, nádej, pohoda, energia, unavenosť, bolesť, prax a ľahostajnosť. S týmito pocitmi sme otvárali naše spoločné stretnutie.

Každý člen vyjadril reflexiu na otázku *Kde sme?* alebo *Kde si myslí, že je*? Zazneli rôzne odpovede, ktoré sa často týkali obmedzení spôsobenými súčasnou pandémiou. Zhodli sme sa v názoroch, že po dištančnom vzdelávaní sme sa vrátili ľudskejší, rástli sme v IKT, ale aj v mnohých plánoch stagnujeme.

V šk. roku 2021/2022 prejavíme snahu o väčšiu aktivitu v práci v TRŠ, v ŽŠR a Mediácii. Zároveň budeme realizovať projekt v programe Inštitútu pre aktívne občianstvo s názvom Školy, ktoré menia svet. Cieľom bude budovanie a posilňovanie ľudského kapitálu v oblasti občianskej angažovanosti, dobrovoľníctva, odvahy, participácie a rozvoja občianskej spoločnosti a demokracie.

V ďalšom bode stretnutia členovia vo dvojiciach diskutovali o dvoch najdôležitejších indikátoroch akčného plánu. Jednoznačne sa zhodli, že je potrebné sa sústreďovať na podporu vnútornej motivácie a vytváranie bezpečného a podporujúceho prostredia pre učenie. Druhým dôležitým ukazovateľom je cielene podporiť pokrok a rozvoj žiakov a učiteľov.

V závere stretnutia opätovne vyjadrili prítomní členovia TRŠ svoje pocity z informácií získaných počas stretnutia. Krátka reflexia ukázala, že členovia TRŠ zmysluplne využili čas a že ich činnosť napreduje správnym smerom. Odchádzali s pocitom nádeje, s novými očakávaniami, ale aj s neutrálnym pocitom.

Veríme, že spoločnými silami sa budeme aktívne podieľať na nasmerovaní budúcnosti a posunieme sa vpred k budovaniu hrdosti na našu školu.

V. Totošová a M. Gužiaková